
Scots, 

I n September, the Foundation for 
Endangered Languages haed a muckle 
forgaitherin in Edinburgh whaur fowk, 
skeelie an leirit in linguistics, frae aa the airts 
o aa the yird, wis tae hae a guid gaun 
corrieneuchin on hou thay micht uphaud 
minority groups an gie a heize tae biggin up 
an hainin thair languages. Aboot three 
thoosan o the warld’s leids wis expeckit ti 
dee oot athin the neist ane or twa generations. 
Dr. Jeremy Smith, o Glesca University’s 
depairtment o English, an speakin in English, 
threapit that, “Fowk haes a wont tae think o 
language as bein saiparit frae human fowk 
but it’s no. Tak awa a bodie’s leid an it’s 
kinna lik sneddin oot thair cultur.” 

At the time o screivin, the ootcome o this 
forgaitherin wisna kent but the original 
wittins o it in the Scotsman haes the 
Foundation’s liaison officiar, Christopher 
Moseley, threapin it’s nae coincidence the 
forgaitherin wis kythin in Scotland, whaur 
Gaelic wis nou enjoyin a muckle growthie 
swall o intrest efter monie years o negleck, 
doun-haudin an weirin awa. He says, “A 
think that offeecial uphaud haes a guid wee 
bit tae dae wi the growin swall o intrest in 
Gaelic.” Wha wad conter that? In the hail o 
the Scotsman’s wittins on the forgaitherin, 
thare wis a mint o the follaein endangered 
leids forbye Gaelic; the leids o the Eskimo, 
Livonian, Flemish, a leid frae Mali, ane frae 
Indonesia an the leids o the hamelt 
Americans. Whit’s that aboot Scots? Ye 
shuirlie didna expeck onie mint o Scots at a 
language forgaitherin in the capital o 
Scotland, did ye? Scots is ower weel happit 
in its clock o glamour for oniebodie tae see 
or hear it. Thon’s a clock pit thare bi the 
Government an oorsels. The Scottish Office 
descrives ane o the Scottish Pairliament’s 
devolved maitters as, Arts an Cultural 
Heritage (includin Gaelic). Gin oniebodie 
speirs whit wey Scots isna mintit thare an aa, 
thay aye git tellt the’r nae need, for Scots is 
happit athin Arts an Cultural Heritage. Sae 
thare ye hae Gaehc for aa tae see an Scots 
hidden awa inower weirin its braw clock o 
invisibeelitie. It’s no nae ferlie than that 
onie debate, anent the hamelt leids o 
Scotland, ower-leuks the maist muckle 
minoritie leid in Britain. Monie o oor ain 
kenspeckle Scots leid upsteerers daes thair 
ain bit tae keep thon braw clock o glamour 
happit ower oor leid. Thay speak on an on 
anent the wirth o the Scots language - but 
aye in English. E’en at Scots language 


forgaitherins thay’ll no crack tae oniebodie in 
Scots an thay’ll no speak Scots or thay’r 
readin it oot a wee beukie. Aye, Scots is aa 
richt for ither fowk tae uise, but no thaim - 
least-weys no the nou. It’s nae wunner thon 
wifie frae Radio Scotland, airlier this year, 
speirt whaur wis thon 1.5m Scots speikers for 
she haedna met wi onie o thaim. Fowks wi 
thon kinna creenge shuid ken bi nou that it’s 
no uisin the language that pits thaim in a 
cless thay want ti bide oot o, it’s whit thay 
say whan thay’r uisin it. Spoken Scots can 
be polite as weel as coorse. 

Tak Tent! 

The editor cuidna thole the new ti spellin an 
haes chynged back tae the tradeetional tae. 


Whit's in a Hauf-Loaf? 


G in ye pit yer mind awa back tae Scots 
Tung Wittins Nummer 51 (Mairch 
1998), in An unalike wey o thinkin, 
we speirt whit wey a hauf-loaf wis cried a 
hauf-loaf whan it aye leukit lik a hail ane. 
Weel, Pauline Cairns, o the Scottish National 
Dictionary Association, haes been guid 
eneuch tae gie us the follaein exposeetion 
taen frae the Concise Scots Dictionary:- 
Half-loaf - a loaf of plain bread, half the size 
of a standard quartern loaf, la 19-, formerly 
weighing 2 pounds but successively reduced 
to 30 and 28 ounces, [roon aboot the 1930’s] 
Sae nou ye ken! Monie thanks Pauline! 

Scots Tung WITTINS 
on the wab. 

The Scots Tung Wittins can be vizzied or 
doun-loadit an prentit (nou in FITML format 
forbye) frae the wab-steid o :- 

The Scots Speikers Curn, Glesca. 
Wab-steid backin :- 
http://www.ndirect.co.uk/--love/ 


Scots Leid Resource Haa. 

T he SLRC haed its AGM throu in Glesca 
on Monday 21t. September. A muckle 
want o siller airlier this year, maistlie the 
faut o an expeckit Scottish Arts Cooncil / 
Lottery grant no comin guid, haes seen the 
Resource Haa haein tae gie aa its peyed staff 
thair jotters an haein tae sodger on wi the 
help o juist voluntary staff. The siller 
seetiation is expeckit tae impruive ower the 
comin months an areddies, a yearly gift o 
£5000 haes been hechtit bi Brian Souter, the 
Chairman o Stagecoach. Sae, the guid wark 


Ph. 0131- 


o the SLRC will cairie on, foondit on its three 
heid-maist ettles o :- 

1. Education resource an advice centre. 

2. Centre for wittins an information. 

3. The Scots database. 

The follaein officiars wis eleckit tae the 
Comatee :- 

Convener - Prof. Graham Caie 
Vice-Convener - Liz Niven 
Vice-Convener - Dr. Dauvit Horsbroch 
Secretar - Lovina Roe 

Thesaurer - Gordon Beange 
Eleckit maimber - Stuart McHardy 
Eleckit maimber - Robert Faimie 
Appyntit maimbers o the Executive bid the 


Ower the year bygane, the Scots language 
haes makit no bad heid-wey alang its ain stey 
gate tae acceppins bi the establishment, 
eddication an the media an here some o the 
heid-maist pynts taen frae the Director’s 

Public recognition bi the government o the 
Scots language athin Pairt II o the Cooncil o 
Europe’s Charter for Regional or Minority 
Languages. 

Furthsettin o The Scots Language; Its Place 
in Education wi a screivit innin an spoken 
praise bi Sam Galbraith, Meenister at the 
Scottish Office wi owerance for Scots. 
Furthsettin o the SNDA’s braw, modren, 
uiser-freendlie Electronic Scots School 
Dictionary. 

Muckle complouterin haes been takin place 
atween the Resource Haa an COSLA, amang 
ithers, anent the foondin o an Educational 
Development Service for Scots. The weird 
o sic a service isna leukin aa that bad the nou 
but the’r aye a muckle lang gate tae gaun yet. 
Media The Scots Magazine haes been 
pyntin the wey forrit for ither publications wi 
its commitment tae haein some o its airticles 
ilka month screivit in Scots, tho the October 
issue this year haes been a wee bit o a dizzie. 
The Press an Journal aye haes regular Scots 
columns bi a couple o screivers an the 
Herald haes a puckle Scots hits an pieces in 


its Eddication pages but the Scotsman haes 
been richt disappyntin wi juist the antrin 
Scots letter ilka nou an agane. 

Mair Scots vices is nou bein heard on the 
wireless an the TV an the’r aye a wheen mair 
on the wey sae keep yer een open an yer lugs 
cockit. Ae kenspeckle ongaun wis the 










coverage o the Dunblane Primary Schuil 
bairns’ fleetchin o thair local Tesco’s tae 
uise Scots, an the same bairns is daein no bad 
wi fleetchin mair uise o Scots frae BBC 
Scotland’s Heather the Weather on the 
tellie. 

The European Buroo for Lesser Uised 
Leids haes speirt the SLRC tae gie a haund 
wi thair projeck in Ulster that ettles tae 
uphaud the language/cultural side o the Peace 
an Reconciliation process. The Resource 
Haa haes greed tae dae whit it can an will hae 
somebodie gaun tae Belfast in October alang 
wi Comun na Gaidhlig. 

Wullie Neill. 

N ae doot, maist o oor readers will be weel 
awaur that oor kenspeckle screiver an 
makar, Wullie Neill, haes lang syne 
gotten roond his heidmaist ambeetion o haein 
wark fiirthset in aa three o Scotland’s 
languages. But aiblins, the’r no sae monie 
micht be awaur that he haes beuks furthset in 
Denmark an Italie that’s screivit in Scots wi 
an owersettin intae aither Dens or Italiens. 
Juist anither exemplar o the muckle respeck 
the lave o the warld hauds for oor ain mither 
tung alang wi the heich standart o Wullie’s 
screivin. 


Whit Dae Ye Cry It? 



T he abuin beuk haes juist been screivit bi 
Dauvit Horsbroch an he’s howpin tae git 
it furthset in the comin days. It gies 
rowth o place, fowk an leid names baith in an 
forth o Scotland. The’r monie intrestin an 
uissfu compares atween thae names in Scots, 
Inglis an ither Europeans leids an a guid 
walin o cairds for the hail yird forbye. The 
twa kintra an language names in the abuin 
screive is taen frae it. 

Wheels No the First. 

I t turns oot efter aa that Wheels wisna the 
first publication tae hae a horoscope 
screivit in Scots. On the 30t. December 
1990, Scotland on Sunday haed a horoscope. 


aa screivit in guid Scots unner the heidin o 
Ae Wice Wife’s Weird. For aa that Wheels 
canna nou awn tae bein first, it can aye mak 
claim tae bein the first raigler Scots 
horoscope whaur the ane in S.O.S. wis juist a 
ane aff. 


The Wallacestane Fair. 

T he first forgaitherin o the Scots Leid 
Owerband wis haudit in Stirlin whaur we 
seen a video anent the abuin fair in the 
Wallace museum. Reid Moffat got hissel a 
copy o the tape an the text an aa, an is nou 
wunnerin gin oniebodie micht ken the richt 
meanin o some o the words in the saicont 
verse. The anes that’s prentit in bauld letters 


It wes a gled day, wi speirits alaft 

The colliers douned graith wi shod an shuil 

haft 

An big hashie cheils holed weil ower the 
shaft. 

An thaim that war bare 

Aw breezed oot the road wi sic a great waft 
The day afore Wallacestane Fair. 


1998 Yule Cairds. 

I t haes been proponed for the Scottish Fund 
for the Disabled tae tak haud o aa the airt- 
work an prentin for a set o fewer Yule 
cairds this year wi Scots Tung fendin aa the 
Scots texts. It is proponed an aa for the Fund 
tae kythe a new magazine foondit on the 
Scots Tung Wittins but wi anither name an 
uisin a walin o text frae STW alang wi Scots 
texts frae ither airts. The new magazine wad 
be distreebutit wi the Wheels news-blat. 


Geordie Jooks an the Bleck 
Corn-flakes. 

I t wis the first momin o the Aprile gowfin 
week-end at Boat-o-Garten an Geordie an 
his freens wis sittin roond the table in the 
hotel haein thair brekfast. Geordie wis 
thrang pickin twa three bleck bits oot o his 
corn-flakes an pittin thaim on the table tae 
the side o his plate afore he splattert a wee 
puckle sugar ower his flakes an poored some 
milk oot the joug. 

“Whit’s aa this aboot?” speirt Wullie, pyntin 
tae the wee gaitherin o bleck flakes. 

“A dinna like thae bleck anes.” wis the 

“Whit for no?” 

“Och, it’s juist the wey A am.” shrugged 
Geordie. 

“Ye mean tae say ye dinna like weel fired 
corn-flakes?” 

“Weel fired corn-flakes? Thae’s no corn¬ 
flakes, Wullie. It’s weel seen you hivna seen 
onie o the bouk grain ships bein livert at 
Leith.” 

“Whit’s that got tae dae wi it?” Wullie speirt. 
“Weel, whan the ships brings the grain frae 
Americae an Canadae it’s no in bags or ocht 
ye ken. Ilka howld is stappit feu o loose com 
or maize or wheat. Gin ye wis tae faa intae 
it, aiblins ye wad micht droon. Tae fiver the 
grain oot the howld intae the elevator, thay 
stick twa muckle tubes intae ilka howld an 


thay sook aathin up intae the elevator juist lik 
twa muckle Hoovers. Thay sook up aathin; 
the com, the stour, an thae wee bleck 
drappins ye aye see here an thare ower the 

“Whit wee bleck drappins is that ye’r speakin 
aboot, Geordie?” speirt Wullie. 

“Frae the lang-tail-fellaes.” said Geordie 
“The’r aye lang-tail-fellaes on grain ships. 
E’en you shuid ken that.” 

“Ye mean rats’ shite?” speirt Wullie wi a 
scunnert kinna leuk aa ower his face. 

“Weel ay, gin ye want tae pit it that wey.” 
“Hey Geordie, are you tryin tae tell us that 
thae bleck corn-flakes is raelie rats’ keech?” 
speirt ane o the ither gowfers. 

“Naw. That’s no whit A’m sayin at aa.” 
“Weel, whit then?” 

“A suppose it’s juist that A ken that the com 
an the bleck bits is sookit oot the ship intae 
the elevator an A ken fine whit thae bleck 
bits is. Whan A poor the corn-flakes intae 
ma plate, the’r whiles ane or twa bleck bits 
an A dinna ken for shuir whit thae anes is, 
but thay dissolve intae the milk an turn it 
broon sae A aye gie in tae ma imagination an 
A dinna tak nae chances. Whit ither fowks 
daes - weel, that’s up tae thaim.” 

The waitress gied the gowfers some richt orra 
leuks as she redd awa thair cereal plates for 
thare wis juist the ae tuim plate. Aa the lave 
wis mair nor hauf feu. 

Scottish Legal Aid Board. 

C raig Halliday haes owerset “What you 
can expect from the Scottish Legal 
Aid Board” intae Scots an sent it on tae 
the abuin board. The repone that he got frae 
thair Communications Manager threapit that 
thay war juist aboot tae leuk intae the mibbie 
o owersettin thair wittins leaflets on Legal 
Aid intae a puckle ither languages sae thay 
wad juist haud on tae his owersettin for thon 
projeck. The’r nae warrandice o fowk gittin 
a Scots vairsion o the blad but it micht be a 
guid ploy tae screive in an fleetch thaim tae 
eik a Scots copie tae aa the ithers :- 
Scottish Legal Aid Board, 

44, Dmmsheugh Gardens, 

EDINBURGH, 

EH3 7SW. 

Makars' Neuk 

O wad some Pouer the giftie gie us 
Tae see oorsels as ithers see us! 

Robert Burns. 











